## La Generalitat col·labora amb Vinaròs, Benicarló i Borriana per a la gestió de sòl destinat a construcció de vivendes de protecció pública dins del Pla Viu

*** El secretari autonòmic de Vivenda s’ha reunit amb els alcaldes i representants institucionals de la província de Castelló
* Són cinc els solars oferits pels ajuntaments en els quals es podran construir vivendes de protecció pública**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, col·laborarà amb els ajuntaments de Vinaròs, Benicarló i Borriana per a la gestió de sòl destinat a la construcció de vivendes de protecció pública, dins del Pla Viu.

Este ha sigut el contingut de la reunió de treball que s’ha celebrat este dimarts, en la Delegació del Govern de Castelló, en la qual han participat el secretari autonòmic de Vivenda, Sebastián Fernández, la delegada del Consell a Castelló, Susana Fabregat, el subdirector de l’Entitat Valenciana d’Habitatge i Sòl (EVha), Juan José Pérez Maciá, l’alcaldessa de Vinaròs, María Dolores Miralles, l’alcalde de Benicarló, Juan Manuel Cerdà, i l’alcalde de Borriana, Jorge Monferrer.

En la trobada, el responsable de Vivenda ha informat els representants municipals sobre els diferents criteris, requisits i mecanismes per a la cessió i gestió dels sòls, així com per a la seua pròxima licitació. En concret, són cinc els solars oferits pels ajuntaments, en els quals es podran desenrotllar vivendes de protecció pública.

Estos tres municipis castellonencs estan adherits, mitjançant els corresponents acords plenaris, al conveni entre de la Federació Valenciana de Municipis i Províncies i la Generalitat per a l’impuls a la promoció de vivenda de protecció pública, en el marc del Pla Viu.

En els últims mesos, l’Entitat Valenciana d’Habitatge i Sòl (EVha) ha analitzat sòls proposats per estos ajuntaments amb l’objectiu de mobilitzar tot el sòl públic disponible i desenrotllar vivendes a través de la col·laboració publicoprivada, dins del Pla Viu.

Respecte a l’avanç del Pla Viu, Fernández ha destacat la bona marxa d’este, que en l’actualitat té adjudicades més de 1.200 vivendes de protecció pública per a lloguer assequible, a més de les més de 1.600 vivendes que actualment estan en fase de licitació en diferents municipis de la Comunitat Valenciana.

Fecha: 04/02/2025